Diari Oficial de la Generalitat Valenciana


Sumari del DOGV 2551, del 14-07-1995 (1995/835468)

RESOLUCIÓ de 6 d'abril de 1995, de la Secretaria General de la Conselleria d'Administració Pública, per la qual es disposa la publicació del Conveni entre la Generalitat Valenciana (Conselleria d'Educació i Ciència) i l'Ajuntament d'Ontinyent, per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Melchor Gomis, de titularitat municipal.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2551

Data del DOGV
:   14-07-1995

Secció del DOGV
:   ALTRES DISPOSICIONS

Número del document
:   1995/835468


Data del document
:   06-04-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 6 d'abril de 1995, de la Secretaria General de la Conselleria d'Administració Pública, per la qual es disposa la publicació del Conveni entre la Generalitat Valenciana (Conselleria d'Educació i Ciència) i l'Ajuntament d'Ontinyent, per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Melchor Gomis, de titularitat municipal.   
Subscrit, després de la tramitació prèvia reglamentària, entre la Generalitat Valenciana (Conselleria d'Educació i Ciència) i l'Ajuntament d'Ontinyent, el dia 25 de gener de 1995, un conveni per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Melchor Gomis, de titularitat municipal, i en compliment del que estableix la clàusula 8 del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0170/95, i que figura com a annex d'aquesta resolució.  
València, 6 d'abril de 1995.- El secretari general de la Conselleria d'Administració Pública.  
Conveni entre la Generalitat Valenciana (Conselleria d'Educació i Ciència) i l'Ajuntament d'Ontinyent per al reconeixement de la plena validesa acadèmica oficial dels ensenyaments de música de grau mitjà i elemental corresponents a la nova ordenació educativa impartits pel Conservatori Professional de Música José Melchor Gomis, de titularitat municipal.  
València, 25 de gener de 1995, reunits d'una banda l'honorable senyor Joan Romero González, conseller d'Educació i Ciència de la Generalitat Valenciana, facultat per a aquest acte mitjançant l'acord pres pel Govern valencià en la reunió de 7 de desembre de 1994.  
I, de l'altra, el Sr. Vicente Requena Albert, alcalde-president de l'Ajuntament d'Ontinyent, facultat per a aquest acte per l'acord del Ple de l'esmentat ajuntament de data 13 d'octubre de 1994,  
MANIFESTEN  
1. El Conservatori Municipal Professional de Música José Melchor Gomis, d'Ontinyent amb número de codi 02019353, està autoritzat pel Decret 69/1993, de 31 de maig del Govern valencià (DOGV 08.06.93), per a impartir amb plena validesa acadèmica oficial les següents assignatures de grau elemental i mitjà del pla de 1966:   
Solfeig i Teoria de la Música, Conjunt Coral i instrumental, Piano, Violí, Violoncel, Guitarra, Flauta, Clarinet, Saxòfon, Trompa, Trompeta, Trombó, Tuba, Percussió, Harmonia, Formes Musicals, Música de Cambra, Estètica i Història de la Música, de la Cultura i de l'Art, Improvisació Instrumental, Transposició Instrumental i Acompanyament.   
2. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics (BOE de 28.04.92) estableix en la seua disposició transitòria 7, punt 2, que el reconeixement de la validesa acadèmica oficial per als ensenyaments corresponents a la nova ordenació educativa (LOGSE) dels centres públics d'ensenyaments artístics no estatals existents en el moment de l'entrada en vigor d'aquell decret, es realitzarà per conveni entre aquests i l'administració educativa corresponent, a l'objecte de la seua inclusió en la programació general de l'ensenyament. I això sense perjudici de l'obligació d'adequar-se als requisits mínims establits en la disposició transitòria 2, 3, 4 i 6 del dit decret.  
3. L'Ajuntament d'Ontinyent va sol·licitar, amb data 15 de setembre de 1993, l'ampliació de l'autorització per a l'especialitat d'oboè, en els seus graus elemental i mitjà, sol·licitud que va rebre l'informe favorable de la Inspecció Educativa.  
Per tot això, en virtut de les competències que atorga el Reial Decret 2.093/83, de 28 de juliol, sobre traspàs de funcions i serveis de l'administració de l'estat a la Comunitat Valenciana, en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria d'Educació i Ciència i l'Ajuntament d'Ontinyent acorden subscriure aquest conveni d'acord amb les següents  
CLàUSULES  
Primera  
El Conservatori Professional de Música José Melchor Gomis, d'Ontinyent, impartirà, amb reconeixement oficial i plenes facultats acadèmiques, els ensenyaments musicals establits en la Llei Orgànica 1/1990, de 3 d'octubre, de les especialitats de grau mitjà i elemental equivalents a les que té autoritzades del pla que s'extingeix, ampliades amb l'especialitat d'oboè.  
Així mateix impartirà la resta d'assignatures obligatòries previstes en els currículums de grau mitjà i elemental que, per a cadascuna de les especialitats esmentades, assenyala la normativa vigent aplicable.  
Provisionalment, i fins a la seua extinció, aquest Conservatori impartirà, amb reconeixement oficial i plenes facultats acadèmiques l'especialitat d'oboè de grau elemental i mitjà corresponent al pla que s'extingeix.  
La capacitat total del centre l'establirà la Conselleria d'Educació i Ciència, tenint en compte l'horari de funcionament del centre, les relacions numèriques professor/alumne exigides per la normativa vigent, les dedicacions horàries curriculars i les propies instal·lacions del centre.  
A efectes administratius, i exclusivament en allò referit als estudis de grau mitjà, el Conservatori Professional de Música José Melchor Gomis, d'Ontinyent, queda adscrit al Conservatori Superior de Música Joaquín Rodrigo de València (número de codi 66405531).  
Segona  
Correspon al titular del Conservatori Professional de Música José Melchor Gomis, d'Ontinyent, la dotació pressupostària necessària per a les despeses derivades del personal docent i no docent, a més del funcionament de l'esmentat centre, independentment de la posibilitat de concórrer a totes les convocatòries públiques que realitze la Conselleria d'Educació i Ciència per a la concessió de subvencions als centres públics d'ensenyaments de música.  
Tercera  
El Conservatori Professional de Música José Melchor Gomis, d'Ontinyent, s'haurà de sotmetre a l'autoritat de la Conselleria d'Educació i Ciència i de la inspecció educativa, en aquells supòsits previstos en el Decret 180/1992, de 10 de novembre del Govern valencià, pel qual es regulen l'organització i les funcions de la inspecció educativa de la Comunitat Valenciana (DOGV de 27.11.92).  
Quarta  
El titular del Conservatori es compromet a:  
a) Complir allò que estableix en el títol tercer, pel que fa a òrgans de govern dels centres públics, la Llei Orgànica 8/1985, de 3 de juliol, Reguladora del Dret a l'Educació, amb les especifitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establits en l'article 2, apartat 2, del Decret 2618/1966, de 10 de setembre, sobre Reglamentació General de Conservatoris de Música (BOE de 24 d'octubre), i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, nivells, dedicació horària i sistema d'avaluació que s'hagen de desplegar es corresponguen amb els establits en la legislació vigent (Reial Decret 756/1992 de 26 de juny; Decret 151/1993, de 17 d'agost, del Govern valencià i Decret 2.618/1966).  
d) Seguir les mateixes directrius acadèmiques que l'administració educativa dicte per als centres depenents de la Conselleria d'Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Cinquena  
Aquest conveni tindrà efecte, pel que fa al reconeixement dels ensenyaments del nou sistema educatiu, des del moment de la implantació de cada nivell, d'acord amb el calendari vigent d'aplicació de la LOGSE.  
Sisena  
Les modificacions que es produïsquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà l'expedient d'autorització corresponent.  
Les esmentades modificacions tindran efecte, en el moment en què es modifique el present conveni o es subscriga la corresponent addenda a aquest.  
Setena  
El present conveni tindrà una duració indefinida. No obstant això, podrà ser extingit per qualsevol de les causes següents:  
a. Per acord mutu de les parts  
b. Per incompliment de les obligacions assumides per l'ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b i d, l'extinció requerirà la comunicació prèvia de la Conselleria al titular del Conservatori.  
Vuitena  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana  
Com a prova de conformitat i perquè en quede constància, les dues parts firmen el present conveni en el lloc i la data consignats anteriorment.  
El conseller d'Educació i Ciència,  
Joan Romero González  
L'alcalde-president de l'Ajuntament d'Ontinyent,  
Vicente Requena Albert